जगन्नाथ रथ यात्रा का हिन्दू धर्म में बड़ा महत्व है। ओडिशा राज्य के पुरी शहर में हर साल इस यात्रा का आयोजन आषाढ़ मास के शुक्ल पक्ष की द्वितीया तिथि को किया जाता है। अंग्रेजी कैलेंडर के अनुसार यह तारीख अक्सर जून या जुलाई के महीने में आती है। वर्ष 2017 में पुरी रथयात्रा 25 जून को निकाली जाएगी। ऐसी मान्यता है कि इस दिन रथयात्रा के जरिए भगवान जगन्नाथ भाई बलभद्र व बहन सुभद्रा के साथ प्रसिद्ध गुंडीचा माता के मंदिर में जाते हैं। इस यात्रा से एक दिन पूर्व गुंडीचा मार्जन नामक परंपरा को निभाया जाता है जिसमें श्रद्धालुओं द्वारा गुंडीचा मंदिर को धोया जाता है। जगन्नाथ रथ यात्रा देखने के लिए भारत ही नहीं बल्कि विश्व के कई देशों से लोग हर साल पुरी पहुंचते हैं। इसके अलावा देश के कई राज्यों में भी पुरी की तरह भगवान जगन्नाथ की रथयात्रा निकाली जाती है।